MT Il-Ġurnal Uffiċjali tal-Unjoni Ewropea C 13/34

Rikors ippreżentat fid-9 ta’ Novembru 2010 — Inuit Tapiriit Kanatami et vs Il-Kummissjoni

(Kawża T-526/10)

()

2011/C 13/66

Lingwa tal-kawża: l-Ingliż

Partijiet

Rikorrenti: Inuit Tapiriit Kanatami (Ottawa, il-Kanada), Nativak Hunters and Trappers Association (Qikiqtarjuaq, il-Kanada), Pangnirtung Hunters’ and Trappers’ Association (Qikiqtarjuaq, il-Kanada), Jaypootie Moesesie (Qikiqtarjuaq, il-Kanada), Allen Kooneeliusie (Qikiqtarjuaq, il-Kanada), Toomasie Newkingnak (Qikiqtarjuaq, il-Kanada), David Kuptana (Hamlet of Ulukhaktok, il-Kanada), Karliin Aariak (Iqaluit, il-Kanada), Canadian Seal Marketing Group (Quebec QC, il-Kanada), Ta Ma Su Seal Products Inc. (Cap-aux-Meules, il-Kanada), Fur Institute of Canada (Ottawa, il-Kanada), NuTan Furs Inc. (Catalina, il-Kanada), GC Rieber Skinn AS (Bergen, Norway), Inuit Circumpolar Council (ICC) (Nuuk, il-Groenlandja), Johannes Egede (Nuuk, il-Groenlandja), Kalaallit Nunaanni Aalisartut Piniartullu Kattuffiat (KNAPK) (Nuuk, il-Groenlandja), William E. Scott & Son (Edinburgh, Ir-Renju Unit), Association des chasseurs de phoques des Îles-de-la-Madeleine (Cap-aux-Meules, il-Kanada), Hatem Yavuz Deri Sanayi iç Ve Diș Ticaret Limited Șirketi (Istanbul, it-Turkija), Northeast Coast Sealers’ Co-Operative Society Limited (Fleur de Lys, il-Kanada) (rappreżentanti: J. Bouckaert u H. Viaene, avukati)

Konvenuta: Il-Kummissjoni Ewropea

Talbiet tar-rikorrenti

— tiddikjara r-rikors ammissibbli;

— tannulla r-Regolament Nru 737/2010 skont l-Artikolu 263 TFUE;

— tiddikjara r-Regolament Nru 1007/2010 inapplikabbli skont l-Artikolu 277 TFUE;

— tikkundanna lill-Parlament Ewropew u lill-Kunsill Ewropew għall-ispejjeż tar-rikorrenti;

— tikkundanna lill-Parlament Ewropew u lill-Kunsill Ewropew għall-ispejjeż tagħhom.

Motivi u argumenti prinċipali

Permezz ta’ dan ir-rikors, ir-rikorrenti qegħdin jitolbu l-annullament tar-Regolament tal-Kummissjoni (UE) Nru 737/2010 (1), tal-10 ta’ Awwissu 2010, li jistabbilixxi regoli dettaljati għall-implimentazzjoni tar-Regolament (KE) Nru 1007/2009 tal-Parlament Ewropew u tal-Kunsill dwar il-kummerċ tal-prodotti mill-foki (2). L-annullament tar-Regolament Nru 1007/2009, li jipprovdi għal restrizzjonijiet fuq it-tqegħid fis-suq tal-Unjoni Ewropea tal-prodotti tal-foki, qed jintalab mir-rikorrenti fil-kuntest tal-Kawża T-18/10.

Ir-rikorrenti ressqu żewġ motivi insostenn tat-talbiet tagħhom.

L-ewwel nett, huma jsostnu li r-regolament implemetattiv għandu bħala bażi legali r-regolament bażiku li fuqu ressqu eċċezzjoni ta’ illegalità bbażat fuq l-Artikolu 277 TFUE. F’dan ir-rigward, ir-rikorrenti jirrepetu l-argumenti li tressqu insostenn tat-talbiet tagħhom fil-Kawża T-18/10 (3).

It-tieni nett, b’mod sussidjarju, ir-rikorrenti jsostnu li l-Kummissjoni wettqet żball ta’ liġi meta adottat ir-regolament implementattiv peress li abbużat mis-setgħat mogħtija lilha fir-regolament bażiku. Fil-fehma tar-rikorrenti, il-Kummissjoni użat is-setgħat tagħha għal skop differenti minn dak li għalih ingħataw u jsostnu li l-għan veru mfittex mill-Kummissjoni, meta adottat ir-regolament implemetattiv, kien li jimblokka kull tqegħid ta’ prodotti tal-foki fis-suq tal-Unjoni.

(1) ĠU 2010 L 216, p.1

(2) ĠU 2009 L 286, p. 36

(3) C 2010 C 100, p. 41